Tyn felietōn mōgbych zaś poświyncić na wylachani grupki zobrzańskich kiboli, kerym niyspodziywano kōntrola wywōniała w dōma pora zakozanych roślinek plus pora kilo inkszych maszektōw w proszku. Mōgbych pobawić sie w śledztwo pt. „w co sie jeszcze bawi torman Grzesiu K. przi ôkazji szpilōw Górnika” (bezmałaś mioł być „przodowym” w haji na glywickich trybunach”). Szłoby tyż dalij w tym kōntekście podebatować eli dobrze, że Grubiorzōm wrōciyli zebrane im wcześnij punkty za szpil z Piastym. Ale…
Tymu wszyjskimu dowōmy dzisiej pokōj. Powōd je prosty. W uszach ôbijo sie już znany klang pieśniczki zespołu Europe. Toć! „The final countdown”! Ôdliczōmy ôstatni sekundy. We wtorkowy wieczōr piyrszy szpil syniorskij reprezyntacje Polski na Stadiōnie Ślōnskim po remōncie. Łezka sie krynci, dyć przeżywalimy samek wyjōntkowe doświadczynia szportowe. Starsi pamiyntajōm jak Lubański szczyloł sam brama Shiltonowi i Polsko wygrywała z Angliōm 2:0. Jeszcze starsi jak zawrzōm ôczy widzōm dwie bramy Gerarda Cieślika klupniynte Jaszynowi we wygranym 2:1 szpilu z ZSRR. Jo z „magic moments” na Ślōnskim nojbardzij pamiyntōm brama Luisa Enrique Martineza, kolumbijskigo tormana, kery zaskoczōł Tomasza Kuszczaka szlagiym spod swojij bramy. Tyż było na co sie dziwać… To już jednak historio. Prziszoł czas naszkryflać ciōng dalszy…
Chorzowski stadiōn we wtorkowy wieczōr mo być bezmałaś fol. Przeciwnikiym Polokōw Korea Płd. Terozki yno niy dać se zaloć stadiōnu jak kiedyś we Warszawie, prziwachować coby za śpiywani hymnu Polokōm niy chyciyła sie ta samo artystyka co w Korei, prziklepać wystowajōnce dorniki i kretowiny i voilà! Reszta w nogach fusbalistōw. Jak dobrze pódzie i Ślōnski zrobi dobre wrażyni, na bank zrychtujymy tam latoś jeszcze coś wiynkszego niż finał gminnnego turnieju w szkata. Do wziyncio sztyjc sōm jesiynne szpile Ligi Narodōw, w kerych reprezyntacjo Polski zagro z Portugaliōm a Włochami.
szl_Latn szl_Latn szl_Latn